আশপাশের বাড়ি থেকে চিৎকার শোনা যাচ্ছে। সবাই খেলা দেখছে এক অয়ন ছাড়া! মা ফোনে ছায়ামাসির সাথে কথা বলছেন। তার মানে পাক্কা এক ঘন্টা! সেই সুযোগে অয়ন টুক করে ছাদে পালিয়ে গেল। সন্ধ্যে হয় হয় করছে, পাখিরা সব কিচিরমিচির করতে করতে ঘরে ফিরছে। অল্প অল্প হাওয়ায় মণিদিদার লাগানো জবা গাছটা দুলছে। দারুণ লাগছে। মণি দিদা পাটনা গেছেন, মামার বাড়ি। কবে ফিরবেন কে জানে। এদিক ওদিক ঘুরঘুর করতে করতে হঠাৎ চিলেকোঠার দরজাটার দিকে নজর পড়ল অয়নের। ওমা! দরজাটা খোলা! ওটা তো সব সময় বন্ধ থাকে, মা-বাবা ওকে মোটেই ওই ঘরে ঢুকতে দেন না! আজকে মনে হয় মিতামাসি ঝাড়ু দিতে এসে বন্ধ করতে ভুলে গেছে! অয়নের অনেক দিনের শখ ঐ ঘরটায় ঢুকবে। না জানি কী যখের ধন আছে ওখানে! ক্রিকেট খেলা দেখার চেয়ে কম রোমাঞ্চকর নয় ঐ ঘরটায় ঢোকা! আস্তে আস্তে দরজাটা খুলে ভিতরে ঢুকল অয়ন।